b'\n_START_ARTICLE_\nTheodor K\xc3\xb6rner\n_START_SECTION_\nBakgrunn\n_START_PARAGRAPH_\nK\xc3\xb6rners familie stammet fra Kratzau i B\xc3\xb6hmen, der han vokste opp sammen med sine s\xc3\xb8sken Rosa og Richard. Han var i slekt med dikteren Theodor K\xc3\xb6rner. Hans far var k.u.k. Hauptmann, og var ved guttens f\xc3\xb8dsel stasjonert i Komorn.\n_START_SECTION_\nMilit\xc3\xa6r karriere\n_START_PARAGRAPH_\nK\xc3\xb6rner hadde milit\xc3\xa6r utdannelse og karriere. I 1904 tr\xc3\xa5dte han inn i generalstaben. Fra 1912 til 1914 underviste han ved den keiserlige og kongelig krigsskole. Under f\xc3\xb8rste verdenskrig ble han i 1917 generalstabssjef for 1. Isonzo-Armee. Etter \xc3\xa5 ha v\xc3\xa6rt h\xc3\xa6rinspekt\xc3\xb8r fra 1923, tr\xc3\xa5dte han i 1924 ut av aktiv tjeneste med rang av general.\n_START_SECTION_\nPolitisk karriere\n_START_PARAGRAPH_\nK\xc3\xb6rner var fra 1924 medlem av Bundesrat for sosialdemokratene. Han satt som medlem til 1934, det siste \xc3\xa5ret som nasjonalforsamlingens formann. Etter den v\xc3\xa6pnede oppstanden mot styret til Engelbert Dollfu\xc3\x9f i februar 1934 ble K\xc3\xb6rner arrestert og anklaget for forr\xc3\xa6deri. Han slapp ut fra fengselet senere samme \xc3\xa5r og arbeidet som forsker i krigsarkivet fra 1935 til 1943. I 1944 ble han p\xc3\xa5 nytt arrestert._NEWLINE_I 1945 kom K\xc3\xb6rner igjen inn i nasjonalforsamlingen, n\xc3\xa5 kalt Nationalrat, der han representerte SP\xc3\x96. I 1945 ble han ogs\xc3\xa5 borgermester i Wien. K\xc3\xb6rner var medlem av nasjonalforsamlingen og borgermester til 1951, da han ble president. Han var den f\xc3\xb8rste folkevalgte president i den andre \xc3\xb8sterrikske republikk. Forgjengeren Karl Renner var valgt av Forbundsforsamlingen. _NEWLINE_Som president fremmet K\xc3\xb6rner samarbeid mellom de to store partiene, Sozialdemokratische Partei \xc3\x96sterreichs og \xc3\x96sterreichische Volkspartei, og forhindret dannelsen av en regjering der Verband der Unabh\xc3\xa4ngigen deltok.'